***ክልተ መልሓሱ ተመን ድኣምበር፡ ዓሰርተ መልሓሱ ሰብ ከምዘሎስ ኣብ ጭፍራ ወያኔ ኢና ሪኢናዮ።***

*ኣብ 1976 ዓ/ፈ ኣብ ሽዕብ ገድገድ ኣብ እንዳቦይ መሓመድ ሕሳስ ዝተባህለ ለጅና ዝናብ ይኻፊ ስለ ዝነበረ፡ ኣነን ሓደ ብጻየይን ምስ ኣቦይ መሓመድ ኣብ ኣግነት ኮፍ ኢልና ከሎና ተመን ብልዕሊ እግሪ ኣቦይ መሓመድ ጎሰስ እናበለ ክሓልፍ ከሎ እቲ ብጻየይ ክቐትሎ በትሪ ኣልዓለሞ ኣቦይ መሓመድ ሕሳስ፡ ግደፍ ኣይፋልካ ኢሉ ዓገቶ። ዎዮ ተመን ከይተጓድኤ መንገዱ ቀጸለ። እቲ ምሳይ ዝነበረ ብጻየይ ብኣንክሮ ኣንታ ኣቦይ መሓመድ ስለምንታይ ክቐትሎ ዘይገደፍካኒ፡ ሕጂ እንተዘይነኸሰካ ጽባሕ ንዓኻ ወይ ንኻልኦት ክነክስ እንድዩ በሎሞ፡ ኣቦይ ማሓመድ ሕሳስ ህድእ ኢሉ፡ ጣይ ኣቡካ (ወይለይ ኣቦኻ) ኣወለን (መጀመርታ) ተመን ረቢ ዕዉር ጌሩ ፈጢሩዎ። ሓረሄኒ (ድሓር ክኣ) ከይተንከፍካዮ ኣይነክስን እዩ፡ ምስ ተንከፍካዮ ክነኽሰካ ከሎ ክቐትለካ ኢሉ ኣይኮነን ዝነኽሰካ ግልተልሀ (ክጻወተካ) ኢሉ ኢዩ። ስለዚ ተመን እንተ ዘይተንኪፍካዮ ኣይጓዳእን እዩ። ከይተንከፍካዮ ክቐትለካ ኢሉ ዝነክስ ሰብ ሓሳድ ብዓል ኩፉእ ግብሪ እዩ፡ ክብለና ሎሚ ትዝ ኢሉ ይዝከረኒ። ኣማን እብኣማን ኣቡየ ማሓመድ ሕሳስ ኣማኑቱ ( ሓቂ ብሓቂ ኣቦይ መሓመድ ሕሳስ ሓቁ’ዩ)። ተጋዳላይ ምስ ክንደይ ኣትማን ተጎዝጒዙ ዘይወዓለን ዘይሓደረን። ክንደይ ኣትማን ብሕቑኡ ብርእሱ ብእግሩ በእዳዉ ብሰለፉ ብኸብዱ ለመም ኢሎም ዘይሓለፉ። እቶም ዝተነኽሱ ግን ውሑዳት እዮም።*

***እታ ኣቦይ ማሕሙድ ዝተዛረባ ሎሚ ክዝክራ ከሎኹ ተገርመኒ። ‘’ከይተንከፍካዮ ክቐትለካ ኢሉ ዝነኽሰካ ሰብ ሓሳድ በዓል ኩፉእ ግብሪ እዩ’’ ትብል እያ። ወያነ ሓሳድ ክለተ ዘይኮነ ዓሰርተ መልሓሳ ተናኻሲት ተመን፡ ህዝባዊ ግንባር፡ እንግድዓኣ ከዲኑ፡ ሓፍያን ኣእግራ ሳእኒ ኣልቢሱ፡ ሕሙም ኣካላታ ፈዊሱ፡ ደንቆሮ ኣእሙሩኣ ፍልጠት ሚሂሩ፡ ቦጅቧጅ መዓንጥኣ ሞራል ኣስኒቑ፡ ጸላእታ ክትምክት ወተሃደራዊ ሳይንስ ሚሂሩ ብረት ክትዓጥቕ ዝገበራ፥ ብዓቢኡ ህዝቢ ኤርትራ ከም ውላዱ ዘዕቆባ ኪሒዳያ ዝነኸሰቶ። እዛ ደረቐኛ ጭፍራ ሕንኽ ከይበለት ሎሚ ኣብ ኣደባባያት ትግራይ ህዝቢ ኣኪባ ኤርትራ ሳላና እያ ነጻነት ረኺባ ክትብል ደፊራ ክትዛረብ ትርኤ። ሳላ ሻዕብያ ካብ ቁማል ተናጊፍና ግን ኢላ ኣይትፈልጥን። ካብዚ ዝዓቢ መርዛም መንከስቲ እንታይ ኣሎ? ነቲ ዝተገብረላ ሰናይ ተግባራት ኪሒዳ ንህዝቢ ኤርትራ ከም ቀዳማይ ጸላኢ ቆጺራ፡ ብዘስካሕክሕ ግፍዒ ሕብሪ ዓይንኻ ኣይተበርሃናን ኢላ ዝሰጎጎቶ ናይ ዘመና ፋሽሽታዊ ተግባር ንሳ ይኹን ህዝባ ተዛሪቡሉ ኣይፈልጥን። ናይ ሰላማውያን ህዝቢ ዝራሰየቶ ንብረትን ገንዘብን ተዛሪባቱሉ ኣይትፈልጥን። ህዝባውን ተረባሒ ናይቲ ተዘምተ ንብረት ኤርታውያን ስለ ዝነበረ ብጭቅ ኣይበለን። እዛ ብጸሊም ታሪኽ እትፍለጥ ጭፍራ እቲ ኣብ ልዕሊ ኤርትራ ክትፍጽሞ ዝተበገሰትሉ ገበናት ኣብ ጥርዙ ኣብጺሓቶ እያ። ኣብ ልዕሊ ኤርትራ ተካይዶ ዘላ ጸለመ ኣበይ ከይትበጽሕ ኢልካ ዝሕለፍ ኣይኮነን። መርዛማት ኣትማን ኣፋርያ ሸየጥትን ገዛእትን ተመሲሎም ዝኣትዉ ከም ዘለዉዋ ህዝብን መንግስትን ኤርትራ ዓቢ ቱኽረት ክህበሉን ክሰርሓሉን ይግባእ። መራሕቲ ወያነ ሓደ ጥርኑፍ ሓሳብ ዘይብሎም፡ ግን ከኣ ኩሎም ንሰላም ክዘርጉ ኣብ ሓንቲ ግራት መቐለ ትበሃል ዳንዳ ሓለውቲ ኣዕዋፍ ክመስሉ ናይ ጥፍኣት ወንጭፍ ክውንጭፉ ዝውዕሉ ዘለዉ ዘርኢ መርገም፡ ንፖሎቲካ ብሓሶትን ስርቅን ቅርሕንትን ተርጒሞም ንህዝቢ ትግራይ ኣብ ዘይወጾ ዓዘቕቲ ከጥሕሉዎ፡ ነቲ ሞይቱ ዝመሽመሸ ዓቕማ ህያው ከተምስል ህዝባ ካብ ምትላል ዓዲ ኣይወዓለትን። ህዝባ ይስዓባ ኣይስዓባ ንዕኡ ዝምልከት ጉዳይ ኮይኑ፡ ከም ሰብን ጎረባብቲ ምዃና መጠን ግን ልቢ ግበር ዝሓለፈ ጌጋ ከይትደክም ክንብሎ ንፈቱ።***

*ህ.ወ.ሓ.ት. ኣብ ጻዕረ ሞታ ብዙሓት ኮራኩር ተጥሪ ከም ዘላ ንኹሉ ኤርትራዊ ብሩህ ዝኾነ ይመስለኒ። ንሞት ሰራሕቲ ቕያ ኣባላት መንግስቲ ኤርትራ ለይትን ማዓልትን ዝምነዩን ዝላኣኹን ሽዩጣት ብኹሉ ኩርንዓት ምውፋር ከም ቀዳማይን መድሕን ሂወታን ጌራ ትሰርሓሉ ኣላ። እዚ ናይ ዶብ ምኽፋት ዋላኳ ንኽልቲኡ ህዝብታት ረብሓ እንተልወዎ፡ ጃንዳ ከላ ግን ጉድኣቱ ዝበዝሕ ኮይኑ ይረኣየኒ። ንኤርትራውያን ኮምኡውን ንኢትዮጵያውያን እቲ ቀዳማይ ረብሓ ጸጥታ ክሊቲኡ ሃገራት ምስ ዝሕሎ ድኣንበር፡ ዕዳጋ ሓሲሩ ፍታሕ ክኸውን ኣይክእላን። ምኽንያቱ መንግስቲ ኤርትራን ኢትይዮጵያን ብረብሓ ክሊቲኡ ህዝብታት ክርእዮ ከሎ፡ ህወሓት ግን ከም መስሎኺ ኩፉእ ተግባራታ እያ ወሲዳቶ ዘላ። ወያነ ኣብ ሞንጎ ክልተ ሻኻ ዝቦቖለት እሾኽ ጎኖቕ እያ። እዛ ጎኖቕ ተማሕያ ከይጠፍኤት ሰላም ክርከብ ማለት ዝሕለም ኣይኮነን። ህዝቢ ካብን ናብን ዝመላለስ ብጽኑዕ ጸጥታ ዘለዎ ብሎኮ ክሓልፍ ኣለዎ።*

*ጃንዳ ዓቕሚ የብላን ኢልካ ምዝራብ’ውን ግዚኡ ዝሓለወ ኮይኑ ኣይስምዓንን። ኣየናይ ዓቕሚ እዩ ዘይብላ ኢልካ ምሕሳብ ኣዝዩ ኣገዳሲ እዩ። ኲናት ከፊታ ክትዕወት ዘይሕለም’ዩ። ጸይቓ ንምግባር ተዳኺማ እያ ኢልካ ኣብ መደምደምታ ክብጻሕ ዝከኣል ኣይመስለንን። ሚልዮን ህዝቢ ኣህሊቓ ዓሰርተ እንተቐተለት ንዓኣ ዓቢ ዓወት እዩ። ምኽንያቱ ረብሕኣ ክትከላኸል ተጥፍኦ ህዝቢ ካብ ሃመማ ከምዘይ ሓይሽ ጌራ ስለ ትቖጽሮ። ኣብ ዝተገብረ ኲናት ዶብ ዝሓለቐ ሰራዊታ ቁጽሪ ክትነግረሉ ስለ ዘሕፈራ ኣበይ ወዲቖም ስለ ዘይትፈልጦ፡ ውላድኩም ዘይተነግረኩም ወይ ዘይመጸኩም እንተ ኾይኑ ኣብቲ ውግእ ኣይነበረን ንሱዳን ሃዲሙ ይኸውን ዝብል መልሲ ዝተዋህቦም ስድራቤታት ኣብ ሓዘን ዝነብሩ ዘለዉ ብዙሓት እዮም።*

*መንግስትን ህዝብን ኤርትራ ሙሉእ ሰላም ነጊሱ፡ ጸጥታ ኤርትራን ኢትዮፕያን ፍጹም ተዋሒሱ ክሳብ ዝረጋገጽ፡ ጸጥታዊ ኣተኩሮና ኣብ ኣዝዩ ዝለዓለ ደረጅኡ ከነብጽሖ ኣለና። መንግስቲ ዓይኑ ህዝቢ ከም ምዃኑ መጠን ኣብ ውሽጢ ሃገር ዝራኣዩን ዝስምዑን ኣዕነውቲ ብሂላታትን ፈተነታትን (ህቃኔታት) ብእዋኖም ከለዉ ናይ ምሕባርን ምብርዓንን ግዲኡ ኣብ ቦታኡ ክህሉ ኣለዎ። ውሕጅ ከይመጸ መገዲ ውሕጅ ጽረግ ከም ዝበሃል፡ ተንኮላት ወያኔ ከም ማይ ዝወሓዶ ግራት መሸላ ሃጒጉ ከም ዝተርፍ ምግባር ኩሉ ኤርትራዊ ኣብ ውሽጢ ሃገር ይኹን ኣብ ወጻኢ ዝነብር ፈታው ሃገሩን መንግስቱን ምክልኻል ሓይልታቱን ኣተኩሩኡ ብዝላዓለ ክሰርሓሉ ግዜ ይሕተና።*

*ከምቲ ብጽንዓትናን ሓድነትናን ኣብ 2018 ዓ/ም ዓበይቲ ዓወታት ዘመዝገብናዮ፡ ኣብ 2019 ዓ/ም ብስራሕ ብተዓጻጻፊ ከምንዕወት ኣይንጠራጠርን።*

*ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር 12/24/2018*